বেকাল দুর্গ

বেকাল দুর্গ হল একটি মধ্যযুগীয় দুর্গ , যা কেলদির শিবাপ্পা নায়ক ১৬৫০ সালে তৈরি করেছিলেন। এটি কেরলের সবচাইতে বড় দুর্গ এবং প্রায় ৪০ একর (১,৬০,০০০ বর্গমিটার) জায়গা জুড়ে রয়েছে। গঠন দুর্গটি দেখলে মনে হয় যেন এটি সমুদ্র থেকে উঠে এসেছে। এর বাইরের দিকের প্রায় তিন-চতুর্থাংশই জলের সংস্পর্শে রয়েছে। বেকাল দুর্গ কোনো প্রশাসনিক কেন্দ্র ছিল না এবং এর ভেতরে কোনো প্রাসাদ বা বড় অট্টালিকাও নেই। দুর্গের একটি গুরুত্বপূর্ণ বৈশিষ্ট্য হলো এর জলের ট্যাঙ্ক, অস্ত্রাগার এবং টিপু সুলতানের নতৈরি পর্যবেক্ষণ মিনারে যাওয়ার সিঁড়ি। দুর্গের মাঝখানে অবস্থিত এই মিনার থেকে উপকূলরেখা এবং কানহাঙ্গাড়, পাল্লিকারা, বেকাল, মাভভাল, কোট্টিকুলাম ও উডুমার মতো শহরগুলো দেখা যায়। দুর্গের সর্পিল প্রবেশপথ এবং চারপাশের পরিখাগুলো এর আত্মরক্ষার কৌশলকে প্রকাশ করে। বাইরের দেয়ালে থাকা গর্তগুলো নৌ-আক্রমণ থেকে দুর্গটিকে রক্ষা করার জন্য তৈরি করা হয়েছিল। উপরের গর্তগুলো দূরের লক্ষ্যবস্তুতে, নিচের গর্তগুলো কাছের শত্রুদের, এবং সবচেয়ে নিচের গর্তগুলো একদম কাছের শত্রুদের আক্রমণ করার জন্য ব্যবহৃত হতো। এর মজবুত গঠনশৈলী অনেকটা তালসেরি দুর্গ এবং ওলন্দাজদের তৈরি কণ্ণুরের সেন্ট অ্যাঞ্জেলো দুর্গের মতো। ইতিহাস পেরুমাল যুগে বেকাল মহোদয়পুরমের অংশ ছিল। ১২শ শতাব্দীতে মহোদয়পুরম পেরুমালদের পতনের পর, বেকাল মুশিকা বা কোলাথিরি বা চিরাক্কাল রাজবংশের অধীনে আসে। কোলাথিরিদের শাসনামলে বেকালের সামুদ্রিক গুরুত্ব বেড়ে যায় এবং এটি একটি অপরিহার্য বন্দর শহরে পরিণত হয়। ১৫৬৫ সালে তালিকোটার যুদ্ধের পর, কেলদির নায়কদের (ইক্কেরি নায়ক) মতো সামন্ত প্রধানরা এই অঞ্চলে শক্তিশালী হয়ে ওঠেন। মালাবারকে প্রথমে নিয়ন্ত্রণ এবং পরে রক্ষা করার জন্য বেকাল একটি কেন্দ্র হিসেবে কাজ করত। এই বন্দর শহরের অর্থনৈতিক গুরুত্বের কারণে নায়করা বেকালকে আরও সুরক্ষিত করার সিদ্ধান্ত নেন। হিরিয়া ভেঙ্কটাপ্পা নায়ক দুর্গটির নির্মাণকাজ শুরু করেন এবং ১৬৫০ খ্রিস্টাব্দে শিবাপ্পা নায়ক এটি সম্পন্ন করেন। কাসারগড়ের কাছে চন্দ্রগিরি দুর্গও এই সময়ে নির্মিত হয়েছিল। এই অঞ্চল দখলের জন্য কোলাথিরি এবং নায়কদের মধ্যেকার লড়াই শেষ হয়, যখন হায়দার আলী নায়কদের পরাজিত করেন এবং বেকাল মহীশূর রাজাদের হাতে চলে যায়। টিপু সুলতান যখন মালাবার দখলের জন্য সামরিক অভিযান চালান, তখন এটি একটি গুরুত্বপূর্ণ সামরিক ঘাঁটি ছিল। বেকাল দুর্গে প্রত্নতাত্ত্বিক খননে পাওয়া মুদ্রা ও বিভিন্ন শিল্পকর্ম এখানে মহীশূরের সুলতানদের শক্তিশালী উপস্থিতির ইঙ্গিত দেয়। চতুর্থ ইঙ্গ-মহীশূর যুদ্ধে টিপু সুলতানের মৃত্যুর সাথে সাথে ১৭৯৯ সালে মহীশূরের নিয়ন্ত্রণের অবসান ঘটে। দুর্গটি ব্রিটিশ ইস্ট ইন্ডিয়া কোম্পানির নিয়ন্ত্রণে আসে এবং বোম্বে প্রেসিডেন্সির দক্ষিণ কানাড়া জেলার বেকাল তালুকের সদর দপ্তর হয়ে ওঠে। এর ফলে বেকাল এবং এর বন্দরের রাজনৈতিক ও অর্থনৈতিক গুরুত্ব ধীরে ধীরে কমে যায়। পর্যটন ভারত সরকার ১৯৯২ সালে বেকাল দুর্গকে একটি বিশেষ পর্যটন এলাকা হিসেবে ঘোষণা করে এবং এর প্রচারের জন্য তিন বছর পর বেকাল পর্যটন উন্নয়ন সংস্থা গঠন করে। বোম্বে চলচ্চিত্রের 'উয়িরে' (তামিল) গানে এবং মালায়ালাম চলচ্চিত্র মধুরানোম্বারাকাট্টুর 'দ্বাদশিয়িল' গানে এই দুর্গটিকে দেখানো হয়েছে। পরিবহন স্থানীয় সড়কপথ উত্তরে ম্যাঙ্গালোর এবং দক্ষিণে কালিকটকে সংযুক্ত করেছে। ম্যাঙ্গালোর- পালঘাট লাইনের উপর অবস্থিত সবচেয়ে কাছের রেলওয়ে স্টেশনগুলো হলো বেকাল ফোর্ট রেলওয়ে স্টেশন, কানহাঙ্গাদ রেলওয়ে স্টেশন এবং কোটিকুলাম রেলওয়ে স্টেশন। সবচেয়ে কাছের বিমানবন্দরগুলো হলো ম্যাঙ্গালোর আন্তর্জাতিক বিমানবন্দর, (৭১ কিমি), কণ্ণুর আন্তর্জাতিক বিমানবন্দর (১০১ কিমি) এবং কালিকট আন্তর্জাতিক বিমানবন্দর (১৯৫ কিমি)। জনপ্রিয় সংস্কৃতিতে বোম্বে ছবির 'উইরে উইরে' গানটির শুটিং বেকাল দুর্গে করা হয়েছিল। আরও দেখুন ম্যাঙ্গালোর কাসারগড় কাঞ্জনগড় হোসদুর্গ দুর্গ পানাথুর কান্নুর দুর্গ থালাসেরি দুর্গ মালাবারে মাইসোরীয় আক্রমণ এসআই-এমইটি কলেজ অফ নার্সিং, উদুমা তথ্যসূত্র Sturrock, John (১৮৯৪)। History of the Tuluvas। Madras District Manual। Madras Gazette। C, Balan (২০০১)। Kasargod: History & Society। District Panchayat, Kasargod। Prashanth G.N. (২২ অক্টোবর ২০০৫)। "Fort by the Sea"। The Hindu। ৮ জানুয়ারি ২০০৮ তারিখে মূল থেকে আর্কাইভকৃত। "Bekal Fort, Kasargod"। Archaeological Survey of India।